Susanne Zimmer (UFG), 2021-05-18:
En overgang var jeg faktisk lige ved at tro, at SF bare umiddelbart ville støtte forslaget.
Men jeg tænker, at hvis vi nu tager fradraget ud af ligningen og arbejder med de idéer, som bliver brugt i sommerpakkerne, ville det så i forhold til det, ordføreren siger, betyde, at så kunne vi godt nå frem til noget, vi kunne blive enige om?
Tak for det.
Det her forslag handler om økonomiske incitamenter til at holde en klimavenlig ferie.
Danmark er et dejligt sted.
Vi har dejlige sandstrande, vi kan bade, vi kan sole os, vi kan gå på vandreture i vores skove, og vi kan tage på cykelferie.
Vi kan tage på kanotur på åerne, på skovture med overnatning i shelters.
Der er lyse nætter, og der er museer og kulturelle oplevelser, gamle byer og lokale perler og forlystelsesparker rundtomkring.
Det eneste, der er usikkert, er vejret, og det plejer jo at gå meget godt, når man først er ude i det.
I sommeren 2020 holdt mange flere ferie herhjemme i Danmark, flere end normalt.
Der er mange flere, som kommer til at holde ferie herhjemme igen i år, end der plejer, og det skyldes selvfølgelig coronaen.
Men der er også mange, der har fået øjnene op for, hvad Danmark kan byde på af natur og kultur og det tidligere nævnte.
Sommeren 2020 gav rigtig mange mennesker gode oplevelser i Danmark – folk, som ellers ikke ville holde ferie i Danmark, og som for nogles vedkommende kender udlandet bedre end deres eget land.
Samtidig viser undersøgelser, at flere danskere ikke længere ønsker at flyve så meget som tidligere – det er faktisk 9 pct.
Det giver os alle tiders mulighed for at støtte op om en udvikling, der giver flere mulighed for og lyst til at holde ferie mere lokalt og dermed også sænke deres CO 2 -aftryk.
I stedet for de lange flyrejser til udlandet, der sætter et stort klimamæssigt aftryk, skal vi blive i de lavere luftlag, og Frie Grønne vil gerne gøre det billigere at blive i de lavere luftlag.
Det er ikke de samme oplevelser, men oplevelser, som kan være gode.
Ifølge CONCITO udleder en flyrejse fra Danmark til Asien 5 t CO 2 .
Det svarer til mere end en fjerdedel af en gennemsnitsdanskers årsudledning og belastning af klimaet.
Danmarks Statistik viser, at der har været en stigning på 30 pct. på mellemlange og lange flyrejser fra danske lufthavne fra 2014 til 2018 .
Og det er klart, det har været anderledes det sidste år på grund af corona.
Man kan bl.a. vælge at videreføre nogle af de konkrete tiltag fra sommeren 2020, eller man kan arbejde med fradragsbaserede ordninger.
Det er vigtigt, at der gives substantielle økonomiske incitamenter til at rejse og opholde sig i Danmark på den mest klimavenlige måde, og at ordningen ikke rammer socialt skævt.
Sommerpakken 2020 gav en saltvandsindsprøjtning til bl.a. den kollektive transport, til kulturen og til fremme af turismen på småøerne.
De foreløbige evalueringer viser, at 1,1 millioner passagerer valgte at tage imod sommerpakkens tilbud om at sejle gratis med landets færger i juli.
Det giver samfundsøkonomiske gevinster for landdistrikterne, og størstedelen af virksomhederne på de små øer beretter, at de kom styrket ud af 2020.
Der er virkelig mange positive elementer at bygge på.
Regeringen har spillet ud med en ny omgang coronahjælpepakke, der viderefører mange af initiativerne fra sidste sommer, men vi skal også videre end det.
Hvorfor ikke bygge på de mange gode oplevelser og effekter, der har været, og så lave en permanent ordning, så folk ved, hvad de har at se frem til, og man kan planlægge efter det i turisterhvervet bl.a.?
Det er dem, der kender deres lokalområde bedst, og de ved bedst, hvilke muligheder der er, så både lokale og turister kan få noget godt ud af ordningen.
Det er alle tiders mulighed for at bakke op om ændrede ferievaner i Danmark til glæde for landets sammenhængskraft, for vores lokale erhverv og ikke mindst for klimaet.
Jeg henviser i øvrigt til de bemærkninger, der ledsager forslaget, og anbefaler det til Tingets velvillige behandling.